Pääsesin siis, jah, kuid Mahler on mulle omaette probleem. Ta oli ju väga tundlik inimene ja sellisena mitmeti mõjutatav ka muusikas. Viinist sai ta kaasa sentimentaalsuse ja nüüd mind see häirib ega haara enam kaasa. Samas olid tema loomupärane filosoofia ning dramatism ja tragöödiad muusikas mulle omal ajal suureks avastuseks. Niisamuti aga, nagu Toscanini ütles vanana Tšaikovski kohta, et Tšaikovski on tema jaoks liiga noor, niisama on Mahler minule läbitud etapp. Minu arvates on sellest ajastust Bruckner palju õilsam, tema muusika vaatab tähtede poole. Mulle on niisugune "vaade" kõige olulisem iga ajastu muusikas, aga ma ei salli neid, kes sellise asjaga spekuleerivad, seda afišeerivad ja silte külge riputavad. Ma nimesid ei nimeta…